Reagerer kraftig på miljøutspill
Mandag denne uken delte SV-nestleder Inga Marte Thorkildsen ut miljømerket «Svanemerket» til hotellet Park Inn by Radisson Oslo Airport. Der benyttet hun anledningen til å komme med følgende uttalelse om konkurrerende hotellkonge Petter Stordalen: - Han gir inntrykk av å være opptatt av miljøet, men har ikke fulgt det opp slik det her er gjort, sa Thorkildsen ifølge Eidsvoll Ullensaker Blad.Det reagerer Stordalen kraftig på, og han skal i dag sende et brev til ministeren.Han trekker frem at samtlige hoteller i 2009 ble miljøsertifisert etter den internasjonale standarden ISO 14001. - Alle nye hoteller blir miljøsertifisert løpende. Det er Det norske Veritas, som nøytral tredjepart og vaktbikkje, som gjennomfører og følger opp hvert år. Det har gitt solide og dokumenterbare resultater, utdyper Stordalen.På fem år har hotellkjeden blant annet spart 275 millioner liter vann og redusert kjemikaliemengden med 40 prosent, ifølge hotelleieren. I fjor åpnet han også verdens første hotell fri for palmeolje i Fredrikstad. - Vet du hvorfor? Palmeolje er den største hovedårsaken til ødeleggelse av regnskogen, begrunner han. I 2008 inngikk han samarbeid med Regnskogfondet. - For hver natt du overnatter på et av hotellene, bevarer du 100 kvadratmeter av den i ett år. Siden oppstarten har vi bidratt til å bevare 600 millioner kvadratmeter, hevder Stordalen.Dag Hareide, daglig leder i Regnskogfondet bekrefter at dette stemmer. - Det er riktig at hotellkjeden er den viktigste støttespilleren vår fra næringslivet. Vi får rundt tre millioner kroner fra dem i året.- Jeg synes godt hun kan be om unnskyldning. Om ikke til meg, så til de 12.000 medarbeiderne som har gjort nettopp det hun etterspør. - Humoristisk spark Inga Marte Thorkildsen (SV) forklarer at det hele var ment som et humoristisk spark til hotellkongen.Thorkildsen er kjent med at hotellkjeden anvender ISO-sertifiseringssystem. - Det stiller ikke like strenge krav til miljøet som det Svanemerket gjør, så han legger listen lavere. Jeg tror Stordalen er opptatt av miljø, og jeg vet han gjør en god del bra ting. Her er det snakk om å gi en vennlig utfordring, et såkalt «green nudge», for å etablere konkurranse mellom kjedene til å bli den beste. - Kommer du til å be Stordalen om unnskyldning? - Kan han ikke heller ta dette med lave skuldre - som en utfordring om å strekke seg enda litt lenger og la seg prøve av svanemerkingen?Rasmus Hansson, stortingskandidat i Miljøpartiet De grønne, mener Stordalen pådrar seg en stor forventning når han profilerer seg på høy miljøinteresse. - Det er fint at han gjør det. Men da medfølger det en kraftig forpliktelse til både å levere skikkelige miljøtiltak i forretningsdriften, i tillegg til at han må opprettholde en personlig miljøtroverdighet. Det er opp til kundene hans å avgjøre om han leverer godt nok, sier han.
Petter Stordalen ser rødt etter at SV-statsråden gikk til angrep på hotellkongens miljøprofil.